אבי ניר

ביוגרפיה

ניר נולד בירושלים לרותי ואריה ניר. בגיל צעיר עבר עם משפחתו להתגורר בפתח תקווה, בה גדל עד גיוסו לצה"ל. למד באוניברסיטת תל אביב לימודי תואר ראשון בקולנוע וטלוויזיה (סיים בשנת 1986) ולימודי תואר השני במינהל עסקים (סיים בשנת 1992). פרסם מבחר מאמרים אקדמיים וזכה בפרס "סיגל" על הצטיינות בחקר שיווק. בשנת 1993, כתב יחד עם איילה רהב את הספר "פרסום בטלוויזיה: המדיום, המסר, הכסף". בין השנים 1993-1997 שימש כמרצה בקורס תעשיות הטלוויזיה במסלול האקדמי המכללה למינהל, ולסטודנטים למינהל עסקים באוניברסיטת תל אביב ובאוניברסיטת בר-אילן.
במקביל, החל בשנת 1993 לעבוד בשידורי קשת כמנהל תכנון ופרסום.
ניר נשוי ואב לשתי ילדות.

קריירה תקשורתית

ניר הצטרף לשידורי קשת בשנת 1993. בשנת 1995, מונה לסמנכ"ל השיווק של החברה, תפקיד בו שימוש ארבע שנים. בשנת 1999, מונה להיות המשנה למנכ"ל והאחראי על התוכן בחברה. מונה למנכ"ל שידורי קשת בשנת 2002 ומשמש כמנכ"ל החברה עד היום. בשנת 2005, זכתה שידורי קשת במקום הראשון מבין ארבע זכייניות שהתמודדו על הזכות לשדר בערוץ השני במהלך העשור העוקב (לצד רשת). בשנת 2017, זכתה קשת תחת ניהולו של ניר באפיק 12, בו החלה לשדר ב־31 באוקטובר 2017, בעקבות פיצול ערוץ 2. החל מחודש ינואר 2019 – עת מיזוג רשת-עשר – חברת החדשות שהוקמה במסגרת ערוץ 2, עברה לשידר את כל תכניה בערוץ 12 בלבד.
בתפקיד מנכ"ל קשת, הרחיב ניר את החברה מעבר להפקות ממוקדות בשוק הישראלי על-ידי מכירה, פיתוח משותף והפקה משותפת של תכניות עבור השוק הבינלאומי. קשת אינטרנשיונל, זרוע ההפצה וההפקה הגלובלית של קשת, הרחיבה את פעילותה מאז וכוללת שלוחות הפקה בבריטניה, בגרמניה, בהונג-קונג ובארצות-הברית. נכון לספטמבר 2019, קשת פועלת בארצות-הברית, ואולפני קשת עובדים עם פלטפורמות סטרימינג בינלאומיות כמו נטפליקס ואפל, רשתות כבלים ולווין כמו HBO, ורשתות ברודקאסט כמו ABC ו-NBC.
מאז ההתרחבות הבינלאומית של קשת, החברה הפיקה שורת פורמטים וסדרות בינלאומיות מוצלחות באופן מסחר, בהן הסדרה "הומלנד" מבית Showtime אשר מבוססת על הסדרה הישראלית "חטופים", תכנית הכישרונות "הכוכב הבא", אשר הייתה התכנית הראשונה בטלוויזיה שכללה הצבעה בזמן-אמת דרך אפליקציה משולבת ונמכרה לאחר הבכורה הישראלית באוקטובר 2013 ללמעלה מ-25 מדינות.
בשנת 2014, ניר הגה את הרעיון של הפקת תכנית המתח הארכיאולוגית דיג בישראל. את ההשראה עבור הסדרה קיבל ניר מביקור לאתרים הארכיאולוגיים בעיר דוד, בירושלים.
ניר הוא גם מפיק בפועל של סדרות הטלוויזיה האמריקאיות Traffic Light (רימייק ל"רמזור" של קשת), Your Family or Mine (רימייק ל"סברי מרנן" של קשת), Tyrant ("הרודן"), Allegiance אשר מבוססת על הסדרה "תא גורדין", The Brave ששודרה ב-NBC, הסדרה Wisdom of the Crowd ששודרה ב-CBS, הדרמה Our Boys ("הנערים") שהופקה על ידי קשת ו-HBO, הרימייק של "להיות איתה" - Baker and the Beauty של ABC, והדרמה המשטרתית Lincoln של NBC.
ניר פיקח והוציא לפועל את השקת ערוץ המוסיקה הישראלי לשעבר, ערוץ 24, מבית קשת.
בשנת 2007, ניר ייסד את הזרוע הדיגיטלית ופורטל האינטרנט של קשת, mako.
ניר גם יזם ופתח את הכנס הבינלאומי השנתי של קשת, INTV, אשר נערך בירושלים מאז שנת 2012. בכנס בן היומיים משתתפים מדי שנה בכירי תעשיית התוכן, הבידור, החדשנות והטלוויזיה הבינלאומית ועוסקים במגמות המובילות בעתידה של תעשיית התוכן העולמית. מאז שהושק על ידי ניר בשנת 2012, נערך הכנס שש פעמים, כאשר הכנס האחרון נערך במרץ 2019.

פרסים והוקרה

בשנת 2008, זכה אבי ניר בתואר "אישיות השיווק של השנה" מאיגוד השיווק הישראלי. בשנת 2009, זכה בתואר "אישיות הטלוויזיה של העשור" בפסטיבל ראש-פינה לטלוויזיה.  בשנים 2012-2013 זכה בפרסי גלובוס הזהב ובפרס אמי על הסדרה האמריקאית "הומלנד" שהפיק בפועל. כמו כן, בשנת 2014 נאם את הנאום המרכזי בכנס MIPTV, "פוקוס על ישראל", שהתקיים בקאן, צרפת.
בשנת 2013, עיתון "הארץ" בחר בניר לאיש המשפיע ביותר על התרבות הישראלית, הוא גם נבחר ל"מנהל השנה" ול"אישיות הטלוויזיה של העשור" בידי העיתונים הישראלים "דה-מרקר" ו"גלובס" בהתאמה. בשנים 2017 ו-2018, שנתיים ברציפות, נבחר לרשימת 500 האנשים המשפיעים בתעשיית הבידור העולמית של מגזין וראייטי, לצד גל גדות וארנון מילצ'ן. בשנת 2018, זכה ניר גם בפרס התרומה לתוכן של TBI ובפרס התרומה לתוכן בפרסי החדשנות של פסטיבל הטלוויזיה הבינלאומי MIPCOM. בשנת 2019, קיבל את פרס החזון של פסטיבל הסרטים הישראלי בלוס אנג'לס לשנת 2019 (Visionary Award), כהוקרה על פועלו בתעשיית התוכן העולמית. באותה שנה, נבחר גם לרשימות משפיעים ישראליות, בהן הרשימה של מגזין ליברל.

פרשת דודו טופז

בשנת 2004, התכנית "הראשון בבידור" של הבדרן הישראלי דודו טופז ירדה ממסך קשת. לאחר שתוכנית בעלת פורמט דומה בערוץ 10 נכשלה, בשנת 2008 הותקף ניר בידי בריונים סמוך לביתו ונחבל קשות. בשנת 2009, טופז הואשם במעורבות בהתקפה על ניר, לצד האשמות נוספות על תקיפות אנשים אחרים בתעשיית הבידור הישראלית. האירוע האלים נתברר כחלק מגל מעשי תקיפה של אנשי תקשורת שבוצעו בידי שליחים מטעמו של טופז, ששם קץ לחייו מאוחר יותר.